సికందర్ రజా

సికందర్ రజా బట్ (జననం 1986 ఏప్రిల్ 24) పాకిస్తాన్‌లో జన్మించిన జింబాబ్వే అంతర్జాతీయ క్రికెట్ ఆటగాడు. అతను ఆల్ రౌండరు, కుడిచేతి వాటం బ్యాటింగు, కుడిచేతి ఆఫ్-స్పిన్ బౌలింగు చేస్తాడు. అతను 2013 మేలో జింబాబ్వే తరపున అంతర్జాతీయ క్రికెట్ ఆడడం మొదలుపెట్టాడు. తన దేశం నుండి T20I సెంచరీ చేసిన మొదటి ఆటగాడు అతను. జింబాబ్వే T20I జట్టుకు కెప్టెన్.

 తొలినాళ్ళ జీవితం 
రజా సియాల్‌కోట్‌లో  పంజాబీ మాట్లాడే కాశ్మీరీ ముస్లిం కుటుంబంలో జన్మించాడు.  అతను పాకిస్తాన్ ఎయిర్ ఫోర్స్ పబ్లిక్ స్కూల్ లోయర్ టోపాలో మూడు సంవత్సరాలు చదువుకున్నాడు. పాకిస్తాన్ ఎయిర్ ఫోర్స్ పైలట్ కావాలని అనుకున్నాడు, కానీ ఆ సమయంలో పాకిస్తాన్ ఎయిర్ ఫోర్స్‌లో ఎంపిక కావడానికి తప్పనిసరి అయిన దృష్టి పరీక్షలో అతను విఫలమవడంతో అతని కలలు చెదిరిపోయాయి.

2002లో, రజా తన కుటుంబంతో కలిసి జింబాబ్వే వెళ్లాడు. అతను స్కాట్లాండ్‌ వెళ్లి, గ్లాస్గో కాలెడోనియన్ విశ్వవిద్యాలయంలో సాఫ్ట్‌వేర్ ఇంజనీరింగ్‌లో బ్యాచిలర్ డిగ్రీ చదివాడు. 2006 సీజన్‌లో, అతను వీర్స్ CC తరపున మూడు T20 సెంచరీలు చేశాడు. 2019 లో ప్రసిద్ధ బాలీవుడ్ చిత్రం 83 ను అక్కడే చిత్రీకరించారు. 

ఇక్కడే రజా తన సామర్థ్యాన్ని గ్రహించి సెమీ-ప్రొఫెషనల్ క్రికెట్ ఆడాడు. 

 దేశవాళీ, T20 ఫ్రాంచైజీ కెరీర్ 
2009లో జింబాబ్వే దేశీయ క్రికెట్‌ నిర్మాణాన్ని పునరుద్ధరించిన తర్వాత, రజా మషోనాలాండ్ ఈగల్స్ తరపున ఫస్ట్-క్లాస్ క్రికెట్ ఆడటం ప్రారంభించాడు. అతను 2007 లోగాన్ కప్ సందర్భంగా ఈస్టర్న్స్‌తో జరిగిన మ్యాచ్‌లో నార్తర్స్ తరపున 2007 ఏప్రిల్ 12 న తన తొలి ఫస్ట్-క్లాస్ మ్యాచ్ ఆడాడు.  అతని అత్యధిక స్కోరు 146.

రజా మొదట నార్తర్స్ తరఫున లిస్ట్ A క్రికెట్ ఆడినా, ఆ తరువాత మషోనాలాండ్ ఈగల్స్ తరఫున ఆడాడు. అతను 2007 లో లిస్ట్ A క్రికెట్‌లో అడుగు పెట్టాడు. అతను 2010లో డెజర్ట్ వైపర్స్‌తో జరిగిన మ్యాచ్‌లో సదరన్ రాక్స్ తరపున ట్వంటీ20 రంగప్రవేశం చేశాడు.  రజా T20 స్పెషలిస్ట్‌గా రాణించాడు. 2010 స్టాన్‌బిక్ బ్యాంక్ T20 పోటీలో అత్యధిక పరుగులు చేసిన ఆటగాడిగా నిలిచాడు.

2010లో జరిగిన మెట్‌బ్యాంక్ ప్రో40 ఛాంపియన్‌షిప్ ఫైనల్‌లో, మిడ్ వెస్ట్ రైనోస్‌తో జరిగిన మ్యాచ్‌లో సదరన్ రాక్స్ తరపున రజా 44 పరుగులు సాధించి టైటిల్‌ను సాధించడంలో తోడ్పడ్డాడు. సెలెక్టర్ల దృష్టిని ఆకర్షించిన అతని మొదటి పెద్ద ప్రదర్శన ఇది.  2011 జనవరిలో అతను తన కెరీర్‌లో అత్యుత్తమ లిస్ట్-ఎ స్కోరు 80 పరుగులు సాధించాడు.

రజా ప్రదర్శనలు అతనికి 2011 క్రికెట్ ప్రపంచ కప్ జింబాబ్వే ప్రాథమిక జట్టులో స్థానం సంపాదించిపెట్టాయి. కానీ, చివరి 15 మంది సభ్యుల జట్టులో అతనికి చోటు దక్కలేదు. అప్పటికి, అతను మాస్వింగో స్పోర్ట్స్ క్లబ్‌లో మరో అద్భుతమైన ప్రదర్శన ఇచ్చాడు, అక్కడ చాము చిభాభాతో కలిసి చేసిన 161 పరుగుల స్కోరు, సదరన్ రాక్స్ భారీ విజయానికి పునాది వేసింది. దాంతో సెలెక్టర్లు అతన్ని ఆస్ట్రేలియా ఎ, దక్షిణాఫ్రికా ఎ లతో ఆడిన ట్రై సీరీస్‌ కోసం ఎంపిక చేసిన శిక్షణ జట్టులో స్థానం పొందాడు. అయితే, అప్పటికి అతనికి పౌరసత్వ హోదా లేదు. ఇది అతనికి 2011 సెప్టెంబరులో అది కూడా వచ్చింది.  అప్పటికి, అతను మరో అద్భుతమైన ప్రదర్శన ఇచ్చాడు, మాటాబెలెలాండ్ టస్కర్స్‌పై సదరన్ రాక్స్ తరపున కేవలం 48 బంతుల్లో 93 పరుగులు చేశాడు.

వెస్ట్ ఇండియన్ దిగ్గజం బ్రియాన్ లారాతో ఇన్నింగ్స్ ప్రారంభించి, ఆపై ఎల్టన్ చిగుంబురా నుండి గొప్ప మద్దతు పొందిన రజా, మటాబెలెలాండ్ టస్కర్స్ బౌలింగ్ దాడిని ఎదుర్కొన్నాడు.  ఆ తర్వాత జింబాబ్వేలో బంగ్లాదేశ్ పర్యటన ప్రారంభమయ్యే ముందు అతను జింబాబ్వే XI జట్టుకు ప్రాతినిధ్యం వహించాడు. జింబాబ్వే XI రెండు మ్యాచ్‌లను గెలిచింది.

2018 జూన్ 3న, గ్లోబల్ T20 కెనడా టోర్నమెంట్ ప్రారంభ ఎడిషన్ కోసం మాంట్రియల్ టైగర్స్ తరపున ఆడటానికి రజా ఎంపికయ్యాడు. 

2018 అక్టోబరులో మజాన్సి సూపర్ లీగ్ T20 టోర్నమెంటు మొదటి ఎడిషన్ కోసం ష్వానే స్పార్టన్స్ జట్టులో రజా చోటు దక్కించుకున్నాడు.   అదే నెలలో, 2018–19 బంగ్లాదేశ్ ప్రీమియర్ లీగ్ కోసం ఎంపికయ్యాక, చిట్టగాంగ్ వైకింగ్స్ జట్టు జట్టులో చోటు దక్కించుకున్నాడు.

2019 జూలైలో, యూరో T20 స్లామ్ క్రికెట్ టోర్నమెంట్ ప్రారంభ ఎడిషన్‌లో ఆమ్స్టర్‌డామ్ నైట్స్ తరపున ఆడటానికి రజా ఎంపికయ్యాడు.   అయితే, మరుసటి నెలలో ఆ టోర్నమెంటు రద్దైంది. 2020 జూలైలో అతను 2020 కరేబియన్ ప్రీమియర్ లీగ్ కోసం ట్రిన్‌బాగో నైట్ రైడర్స్ జట్టులో చోటు దక్కించుకున్నాడు.

2020 డిసెంబరులో రజా, 2020–21 లోగాన్ కప్‌లో సదరన్ రాక్స్ తరపున ఆడటానికి ఎంపికయ్యాడు.   2022 డిసెంబరులో రజాను లాహోర్ ఖలందర్స్ 2023 PSL ఎంపికలో తమ గోల్డ్ కేటగిరీలో ఎంచుకుంది.

2022 డిసెంబరులో రాజాను 2023 ఇండియన్ ప్రీమియర్ లీగ్‌లో పంజాబ్ కింగ్స్ 50 లక్షలకు కొనుగోలు చేసింది. అతను 2023 ఏప్రిల్ 1 న కోల్‌కతా నైట్ రైడర్స్‌తో జరిగిన మ్యాచ్‌లో పంజాబ్ కింగ్స్ తరపున ఐపీఎల్ అరంగేట్రం చేశాడు. 13 బంతుల్లో 16 పరుగులు చేసి, 3 ఓవర్లలో 1-25 పరుగుల గణాంకాలను సాధించాడు. 2023 ఏప్రిల్ 15 న తన తొలి ఐపీఎల్ అర్ధ సెంచరీని సాధించాడు. 41 బంతుల్లో 57 పరుగులు చేసి తన జట్టు లక్నో సూపర్ జెయింట్స్‌ను 2 వికెట్ల తేడాతో గెలిపించడంలో సహాయపడ్డాడు. దీనితో, అతను ఐపీఎల్‌లో హాఫ్ సెంచరీ సాధించిన తొలి జింబాబ్వే ఆటగాడిగా కూడా నిలిచాడు.

 అంతర్జాతీయ కెరీర్ 
2013 మేలో బంగ్లాదేశ్‌పై జింబాబ్వే తరఫున రజా తన తొలి వన్డే ఆడాడు. మూడవ స్థానంలో బ్యాటింగ్ చేస్తూ కేవలం మూడు పరుగులు మాత్రమే చేశాడు. జింబాబ్వే తరపున ఆ ఫార్మాట్‌లో ఆడిన 116వ ఆటగాడతడు. అంతర్జాతీయ స్థాయిలో జింబాబ్వేకు ప్రాతినిధ్యం వహించిన మొదటి నాన్-రెసిడెన్షియల్ ఆటగాడు కూడా.

2013లో జరిగిన ఐదు మ్యాచ్‌ల స్వదేశీ ద్వైపాక్షిక వన్డే సిరీస్‌లో మొదటి మ్యాచ్‌లో రజా 112 బంతుల్లో 6 ఫోర్లు, రెండు సిక్సర్లతో 82 పరుగులు చేశాడు. ఇది అతని 4వ వన్డే.  అతను 2013 సెప్టెంబరు 3 న హరారే స్పోర్ట్స్ క్లబ్‌లో పాకిస్థాన్‌తో జరిగిన తొలి మ్యాచ్‌లో 60 పరుగులు చేశాడు. దీనిలో అతను మాల్కం వాలర్‌తో కలిసి నాల్గవ వికెట్‌కు 127 పరుగుల భాగస్వామ్యాన్ని నెలకొల్పాడు. ఇది ఆతిథ్య జట్టును ఆధిక్యంలోకి నెట్టింది.  తన తొలి టెస్టులో అర్ధ సెంచరీ చేసినప్పటికీ, జింబాబ్వే కెప్టెన్ బ్రెండన్ టేలర్ జట్టులోకి తిరిగి రావడంతో అతన్ని జట్టు నుండి తొలగించారు.

రజా తన తొలి టి20 ని 2013 నవంబరు 5 న బంగ్లాదేశ్‌పై ఆడాడు. T20Iలో అర్ధ సెంచరీ చేసిన అతి పిన్న వయస్కుడు కూడా. 17 సంవత్సరాల కంటే కొంచెం ఎక్కువ వయసులో ఉన్నప్పుడు ఈ ఘనత సాధించాడు. 2014 జూలైలో ఆఫ్ఘనిస్తాన్‌పై తన తొలి వన్‌డే సెంచరీ సాధించి, జింబాబ్వే ఆఫ్ఘనిస్తాన్‌పై ఎనిమిది వికెట్ల తేడాతో ఘన విజయం సాధించడంలో సహాయపడ్డాడు.  వన్డే పరుగుల వేటలో జింబాబ్వే బ్యాట్స్‌మన్ సాధించిన అత్యధిక వ్యక్తిగత స్కోరు రికార్డును అలాగే 141 పరుగులతో విజయవంతమైన ODI పరుగుల వేటలో రికార్డును కూడా సృష్టించాడు. పరుగుల వేటలో, అతను హామిల్టన్ మసకడ్జాతో కలిసి జింబాబ్వే జట్టు వన్‌డే చరిత్రలో ఏ వికెట్‌కైనా అత్యధిక భాగస్వామ్యాన్ని నెలకొల్పాడు. ఈ జంట తొలి వికెట్‌కు 224 పరుగులు జోడించారు, ఇది పరుగుల వేటను చాలా సులభతరం చేసింది.

2015 క్రికెట్ ప్రపంచ కప్ టోర్నమెంట్ కోసం అతను జింబాబ్వే జట్టులో సభ్యుడిగా ఉన్నాడు. ప్రపంచ కప్‌లో అతని బ్యాటింగ్ ప్రదర్శన అంచనాల స్థాయికి తగ్గట్టుగా లేకపోయినా, అతను తన బౌలింగ్‌తో చాలా మందిని ఆకట్టుకున్నాడు. 2015లో జింబాబ్వేలో జరిగిన భారత పర్యటనలో రెండవ T20Iలో రాజాను స్టాండ్-ఇన్ కెప్టెన్‌గా నియమించారు. దీనికి ముందు, అతను 2012లో దేశీయ క్రికెట్‌లో మాష్ ఈగల్స్‌కు నాలుగు సార్లు కెప్టెన్‌గా వ్యవహరించాడు. అతను జింబాబ్వేను 10 పరుగుల తేడాతో పర్యటనలో తొలి విజయంలో నడిపించాడు.

వెస్టిండీస్‌తో జరిగిన రెండో టెస్ట్ మ్యాచ్‌లో, రజా రెండో ఇన్నింగ్స్‌లో తన తొలి టెస్ట్ ఐదు వికెట్ల పంట నమోదు చేశాడు. ఐదు సెంచరీలతో పాటు, రెండు అర్ధ సెంచరీలు కూడా చేశాడు. దక్షిణాఫ్రికాకు చెందిన జాక్వెస్ కల్లిస్ తర్వాత, రెండు ఇన్నింగ్స్‌ల లోనూ 80+ పరుగులు చేసి, ఐదు వికెట్లు తీసిన రెండవ టెస్ట్ క్రికెటరయ్యాడు. అతని ఆల్ రౌండ్ ప్రదర్శనతో జింబాబ్వే, ఆ మ్యాచ్‌ను డ్రా చేసుకోగలిగింది. అతనికి మ్యాన్ ఆఫ్ ది మ్యాచ్ కూడా లభించింది. ఈ డ్రా, జింబాబ్వేకు 12 సంవత్సరాలలో మొదటిది. 2013 నుండి ఆడిన 10 టెస్ట్‌లలో వారు ఓటమి పాలవనిది ఇదే.

2023 జూన్ 20 న నెదర్లాండ్స్‌తో జరిగిన క్వాలిఫయర్ మ్యాచ్‌లో, రజా తన ఆల్ రౌండ్ ప్రదర్శనను ప్రదర్శించాడు. బౌలింగ్ చేస్తూ 4 వికెట్లు పడగొట్టాడు. 315 పరుగులను ఛేదించే క్రమంలో, జింబాబ్వే తరపున తన 7వ, అత్యంత వేగవంతమైన వన్‌డే సెంచరీ సాధించాడు. అతను 54 బంతుల్లో ఆరు బౌండరీలు, ఎనిమిది సిక్సర్లతో అజేయంగా 102 పరుగులు చేసి, జింబాబ్వేను 6 వికెట్ల తేడాతో విజయానికి నడిపించాడు. ఆల్ రౌండ్ ప్రదర్శనకు గాను, ప్లేయర్ ఆఫ్ ది మ్యాచ్ అవార్డు గెలుచుకున్నాడు. 

2024 అక్టోబరు 23న, కెన్యాలోని నైరోబిలో జరిగిన 2024 ICC పురుషుల T20 ప్రపంచ కప్ ఆఫ్రికా సబ్-రీజినల్ క్వాలిఫైయర్ B టోర్నమెంట్‌లో గాంబియాపై 43 బంతుల్లో 133 పరుగులు చేసి నాటౌట్‌గా నిలిచాడు. జింబాబ్వే తరఫున టి20 సెంచరీ చేసిన తొలి ఆటగాడిగా రజా నిలిచాడు.

 గమనికలు 

 మూలాలు 

వర్గం:జింబాబ్వే టీ20 క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1986 జననాలు